Paterna aconseguix la reobertura de totes les Escoles Públiques d'Adults del municipi
22/12/2015

# Paterna aconseguix la reobertura de totes les Escoles Públiques d'Adults del municipi

[![Foto recurso del Ayuntamiento](/images/noticias/recurso/ayuntamiento_grande.jpg)](/images/noticias/recurso/ayuntamiento_grande.jpg)

22.12.2015

L'Ajuntament de Paterna ha aconseguit que la Generalitat atenga la seua sol•licitud d'un mestre de Primària i un professor de Secundària per a dotar de 15 docents la plantilla de l'EPA, a la qual el consistori aporta dos mestres

L'Equip de Govern socialista de l'Ajuntament de Paterna ha aconseguit la reobertura de les Escoles Públiques d'Adults de la Canyada, Santa Rita i la Coma després de quatre intensos mesos de negociacions amb les conselleria d'Educació i tres anys després que el PP ordenara el seu tancament.

Així ho ha anunciat hui el regidor d'Educació, Joventut i Esports, José Manuel Mora, després de la reunió que ha mantingut este matí en la conselleria d'Educació amb la subdirectora general d'Ordenació, Anna Marí i el cap de Servicis de Planificació Educativa, Rafael Fresquet i en la qual se li ha comunicat la concessió del mestre de Primària i el professor de Secundària que el consistori porta reivindicant insistentment des de fa mesos per a poder dotar de 15 docents la plantilla de l'EPA, a la qual l'Ajuntament de Paterna també aporta dos mestres de Primària.

D'esta manera, a escassos dies perquè finalitze l'any, l'executiu que dirigix Juan Antonio Sagredo complix amb una altra de les seues promeses electorals com és la posada en marxa de totes les escoles d' EPA de Paterna per a cobrir les necessitats d'aprenentatge dels prop de 400 de veïns i veïnes de Paterna que cada any busquen ampliar la seua formació i es quedaven sense plaça davant de la insuficiència de l'oferta.

Respecte d'això, Mora ha mostrat la seua satisfacció per la reobertura i ha destacat “el compromís, el treball i la insistència de l'Equip de Govern socialista per posar novament en marxa estos centres” alhora que ha indicat que “amb este èxit no sols es cobrix la gran demanda d'alumnat, sinó que a més s'evita que els alumnes hagen de desplaçar-se fins a l'única escola d'adults que existia fins ara i que està situada en el barri Centre”

Finalment, el regidor d'Educació ha subratllat la importància de la formació en persones adultes ja que, no sols els enriquix des del punt de vista cultural i/o personal sinó que, per a molts, també constituïx una oportunitat per a millorar la seua candidatura al mercat laboral.